पुरुष युगल के सेमीफाइनल में हारे बोपन्ना-कुरैशी  
इंडो-पाक एक्सप्रेस के नाम से मशहूर बोपन्ना और कुरैशी को 82 मिनट में पोलैंड की छठी वरीय जोड़ी के हाथों 2-6, 6-7 से शिकस्त झेलनी पड़ी।
रोहन बोपन्ना और पाकिस्तान के उनके जोड़ीदार ऐसाम उल हक कुरैशी के पुरुष युगल सेमीफाइनल में मार्सिन मातकोवस्की और मारयूज फिस्टेनबर्ग के हाथों शिकस्त के साथ अमेरिकी ओपन टेनिस टूर्नामेंट में भारतीय चुनौती समाप्त हो गई।  इंडो-पाक एक्सप्रेस के नाम से मशहूर बोपन्ना और कुरैशी को 82 मिनट में पोलैंड की छठी वरीय जोड़ी के हाथों 2-6, 6-7 से शिकस्त झेलनी पड़ी। क्वार्टर फाइनल में लिएंडर पेस और महेश भूपति को हराने वाले मातकोवस्की और फिस्टेनबर्ग शुरू से ही हावी रहे और पहले सेट में पूरी तरह पोलैंड के खिलाड़ियों का दबदबा रहा।  पोलैंड की जोड़ी ने पहले सेट में मिले तीन ब्रेक प्वाइंट में से दो का फायदा उठाया, जबकि दूसरी सर्विस में 75 प्रतिशत अंक जुटाए। बोपन्ना और कुरैशी दूसरी सर्विस में 22 प्रतिशत की सफलता ही हासिल कर पाए।  पिछले साल अमेरिकी ओपन के फाइनल में पहुंचने वाली भारत और पाक की जोड़ी ने दूसरे सेट में बेहतर प्रदर्शन किया और विरोधी जोड़ी को कड़ी टक्कर देते हुए मुकाबला टाईब्रेकर तक खींचकर कर ले गए। मातकोवस्की और फिस्टेनबर्ग ने हालांकि पहली सर्विस पर 90 प्रतिशत सफलता के दम पर बाजी मार ली।